Minister Valentovič zavádza, cieľom vlády je jedná zdravotná poisťovňa

Združenie zdravotných poisťovní SR (ZZP SR) žiada predstaviteľov vládnej koalície, aby stiahli predložený návrh novely zákona o zdravotných poisťovniach. Reagujú tak na včerajšie vystúpenie ministra Valentoviča v NR SR, kde uviedol, že predložený návrh novely neruší pluralitný systém a neupiera slobodnú voľbu. 


„Legitímne sa pýtame, či si predstavitelia vlády stoja za svojim uznesením, či si pán premiér stojí za celým radom verejných vyjadrení o vytlačení súkromných poisťovní z trhu? Ak nie, potom je predložený návrh novely zákona bezpredmetný a žiadame aby bol stiahnutý z rokovania NR SR,“ povedal Eduard Kováč, výkonný riaditeľ ZZP SR. 

Združenie zdravotných poisťovní je presvedčené, že schválenie návrhu novely zákona povedie k vytvoreniu systému jednej zdravotnej poisťovne, zruší možnosť voľby pre občanov, ako aj poskytovateľov a pripraví zdravotníctvo o finančné zdroje. 


„Ak sa zdravotným poisťovniam zoberie právo nakladať so ziskom, je otázkou, aký dôvod a motiváciu budú mať, aby v takomto systéme pôsobili?  Je ilúziou domnievať sa, že zisk sa bude vracať do zdravotníctva. Naopak, súkromné poisťovne budú z trhu vytlačené a zisk nebude vôbec. Jedna zdravotná poisťovňa, ako aj verejnoprávne poisťovne, sme tu už mali. Boli zadlžené, systém nefungoval, platby poskytovateľom meškali, dlhy musel plátať štát.  My preto žiadame, aby verejnosť nebola ministrom a predstaviteľmi vlády opakovane zavádzaná ako o skutočných motívoch, tak aj o dôsledkoch návrhu novely“, dodal Eduard Kováč.  

Združenie zdravotných poisťovní pripravilo spolu s predstaviteľmi kultúrnej, ekonomickej a akademickej obce petíciu za rovnoprávne a pluralitné zdravotníctvo, pod ktorú sa podpísalo takmer 160 tis. občanov. Petícia bola odovzdaná NR SR v stredu 12.septembra 2007. ZZP žiada, aby sa vôľou občanov zaoberala NR SR ešte pred tým, ako budú poslanci rozhodovať o návrhoch zákonov z dielne ministra Valentoviča. 

Oficiálne výstupy vlády SR a premiéra R.Fica k problematike verejného zravotného poistenia
Uznesenie vlády č. 462 z 23.5.2007:

“treba dosiahnuť take legislatívne, inštitucionálne a ekonomické nástroje, ktoré budú    postupne viesť k vytvoreniu jednej verejnoprávnej zdravotnej poisťovne” 

Slovenský rozhlas, Sobotné dialógy, 26.5.2007:
Robert Fico:
“Filozofia je trochu iná ale cieľ ten istý – dostať sa k jednej verejnoprávnej zdravotnej poisťovni”

“Budú sa vytvárať podmienky, ktoré nebudú zaujímavé pre súkromné zdravotné poisťovne”

"Chceme vytlačiť súkromné poisťovne z tohto priestoru. Ale chceme ich vytlačiť spôsobom, ktorý nie je napadnuteľný ani právne, ani medzinárodnoprávne, ani politicky, ani nijako inak

Slovenský rozhlas, Sobotné dialógy, 28.4.2007:

Robert Fico:

“ Budem úprimný – ja presadzujem naďalej myšlienku jednej zdravotnej poisťovne”

